ΓΡΑΠΤΗ ΕΡΩΤΗΣΗ E-2339/97 υποβολή: Mary Banotti (PPE) προς την Επιτροπή (10 Iουλίου 1997)

Θέμα: Ασφάλιση ταξιδίου για πολίτες ΕΕ

Με βάση το παράδειγμα που εκτίθεται κατωτέρω θα μπορούσε η Επιτροπή να σχολιάσει την καταφανή διάκριση μεταξύ πολιτών της Ευρωπαϊκής Ενώσεως κατά την κράτηση διακοπών;

Θα μπορούσε η Επιτροπή να παράσχει πληροφορίες περί τυχόν σχεδίων που έχει προς εναρμόνιση των ασφαλίσεων ταξιδίου; Άτομα έκαναν στο Ηνωμένο Βασίλειο κράτηση για διακοπές το κόστος των οποίων και κατέβαλαν εκ των προτέρων έχοντας καταλάβει ότι το συνολικό κόστος περιλαμβάνει και την ασφάλιση των διακοπών. Όταν έφθασαν τα έγγραφα, τα ονόματα όσων δεν ήσαν πολίτες του Ηνωμένου Βασιλείου είχαν παραλειφθεί από την κατάσταση ονομάτων των ασφαλισθέντων. Σε όσους δεν ήταν υπήκοοι του Ηνωμένου Βασιλείου ελέχθη ότι θα έπρεπε να συνάψουν χωριστή ασφάλεια, αλλά δεν τους επεστράφη ποσό χρημάτων το οποίο να αντιστοιχεί στο κόστος της χωριστής ασφαλιστικής καλύψεως. Κατ' αυτόν τον τρόπο έχοντας πληρώσει για ασφάλεια την πρώτη φορά ήσαν υποχρεωμένοι να πληρώσουν για ασφάλεια εκ νέου.

Aπάντηση του κ. Monti εξ ονόματος της Επιτροπής (19 Σεπτεμβρίου 1997)

Η Επιτροπή ενημερώνει το Αξιότιμο Μέλος του Κοινοβουλίου ότι η οδηγία του Συμβουλίου 84/641/ΕΟΚ ((ΕΕ L 339 της 27.12.1984. Αυτή η οδηγία τροποποιήθηκε τελευταία από την τρίτη οδηγία του Συμβουλίου 92/49/ΕΟΚ (ΕΕ L 228 της 11.8.1992) και την οδηγία του Συμβουλίου και του Κοινοβουλίου 95/26/ΕΟΚ - ΕΕ L 168 της 18.7.1995. )) της 10ης Δεκεμβρίου 1984 για την τροποποίηση, όσον αφορά ιδίως την τουριστική βοήθεια, της πρώτης οδηγίας (73/239/ΕΟΚ) περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητας πρωτασφαλίσεως, εκτός της ασφαλίσεως ζωής, και την άσκηση αυτής, θέσπισε ήδη διατάξεις σχετικά με την ασφάλιση της βοήθειας που παρέχεται σε πρόσωπα τα οποία περιέρχονται σε δυσχερή θέση κατά τη διάρκεια μετακινήσεων ή απουσίας από την κατοικία ή από τον τόπο της μόνιμης διαμονής τους. Μάλιστα, πρέπει επίσης να αναφερθεί στο πλαίσιο αυτό η οδηγία του Συμβουλίου 90/314/ΕΟΚ της 13ης Ιουνίου 1990 για τα οργανωμένα ταξίδια και τις οργανωμένες διακοπές και περιηγήσεις ((ΕΕ L 158 της 23.6.1990. )). Στο άρθρο 4 β) iv) η οδηγία προβλέπει ότι ο διοργανωτής ή/και ο πωλητής παρέχουν στον καταναλωτή πριν τη σύναψη της σύμβασης, γραπτώς ή υπό άλλη πρόσφορη μορφή, εγκαίρως πριν την έναρξη του ταξιδιού, ενημέρωση για τη δυνατότητα προαιρετικής σύναψης ασφαλιστικής συμβάσεως, που θα καλύπτει τα έξοδα σε περίπτωση που ο καταναλωτής ματαιώσει το ταξίδι ή τα έξοδα επαναπατρισμού του σε περίπτωση ατυχήματος ή ασθένειας.

Όσον αφορά την κατάσταση που περιγράφεται από το Αξιότιμο Μέλος του Κοινοβουλίου σχετικά με τον αποκλεισμό από την ασφαλιστική κάλυψη των διακοπών προσώπων που δεν ήταν υπήκοοι του Ηνωμένου Βασιλείου, η Επιτροπή θεωρεί ότι πρόκειται για μια πρακτική που εντάσσεται στο πλαίσιο της εμπορικής πολιτικής της ασφαλιστικής επιχείρησης ή του πρακτορείου ταξιδιών μέσω του οποίου είχε γίνει η κράτηση και όχι για διάκριση βασιζόμενη στην υπηκοότητα για την οποία υπεύθυνο θα ήταν ένα κράτος μέλος.

Η Επιτροπή δεν είναι αρμόδια για το διακανονισμό των συμβατικών διαφορών ή όσον αφορά τις ενέργειες που θα μπορούσαν να αναλάβουν οι καταναλωτές έναντι του πρακτορείου ταξιδιών ή της ασφαλιστικής επιχείρησης. Αρμόδια όργανα για το διακανονισμό μιας διαφοράς και για να αποφανθούν σχετικά με την ενδεχόμενη επιστροφή των εξόδων που καταλογίσθηκαν στο πλαίσιο μιας ασφαλιστικής κάλυψης ταξιδιού, που ήδη περιλαμβάνεται στο κατ'αποκοπήν ποσό του ταξιδιού, είναι τα εθνικά δικαιοδοτικά όργανα από τα οποία ωστόσο ορισμένοι καταναλωτές ενδέχεται να μην έχουν πρόσβαση. Στο πλαίσιο αυτό θα μπορούσε να ληφθεί υπόψη η χρησιμότητα της παροχής πληροφοριών που προβλέπεται από την οδηγία σχετικά με τα οργανωμένα ταξίδια.